
Tisztelt hölgyeim és uraim ! 


Midőn a protestáns irodalmi társaság igen tisztelt tit- 
kárának felszólításával azon kitüntetés ért, hogy az őz idén 
tartandó előadások sorát megnyissam, gondolkodóba estem 
a felett, vájjon minő tárgy lehetne az, a mely egyrészt men- 
ten a mindennapi politika szenvedélyességétől és köznapi 
vonásaitól, másrészt elég népszerű és mégis közvetlen érdekű 
lenne arra, hogy e felolvasások keretébe beilleszthető legyen; 
s akkor eszembe ötlött, hogy az újkori élet bonyodalmai 
között igen gyakran sajátságosan ellentétes jelenségeket 
látunk. Többek közt csak néhány héttel ezelőtt is úton- 
útfélen oly állításokat hallhattunk, a melyek jelentősége iránt 
sem azok, akik azokat gyakran hangoztatják, sem azok, a 
kik a közvélemény hatása alatt készségesen elfogadják, tel- 
jesen tisztában nem lehetnek. Egyfelől majd mindennapos 
azon panasz, vád, vagy  allítás — már az illetők egyéni 
felfogása szerint — hogy különös és nem illő dolog, hogy a 
XIX. század utolsó évtizedében a törvényhozás termében is, 
a társadalmi érintkezés alkalmával is nem ritkán felekezeti 
kérdések forognak szóban, másfelől hírlapokban s a nyilvá- 
nos élet egyéb terein szinten, mihelyt katholikus egyházi 
részről oly követeléseket támasztanak, melyeket bizonyos 
tekintély dicsfénye környez, gyakran találkozunk azon nézet- 


tel, hogy államférfiúi bölcseség rejlik az  engedékenységben, 
sőt a méltánylásban, vagy legalább abban, hogy a vissza- 
utasítás, ha már múlhatatlan, minél szelídebb alakban tör- 
ténjék. Ez egymással tulajdonképen ellentétes állításokkal 
szemben pedig önként felmerül a kérdés, hogyan férnek meg 
egymással egy s ugyanazon közvéleményben s hogy mi az 
alap, a melyen nyugszanak ? 

Valójában kétértelmű mind a két tétel, s hajlam vagy 
tetszés szerint akár kedvezőn, akár kedvezőtlenül magyaráz- 
ható. Ha meggondoljuk, hogy általában minden felekezetben 
van közös vonás, hogy minden felekezet mélyén és talap- 
jául ott van a vallási érzelem és meggyőződés, a mely tisz- 
teletre kell hogy gerjeszszen. bárminő az épület, a mely 
azon emelkedik, — ha meggondoljuk azután azt, hogy tulaj- 
donképen több a közös és olyas, a mi az embereket össze- 
kapcsolja ezen mély érzelmekben, mint az, a mi őket az 
azokból levont következtetésekben szétválasztja, — ha csak- 
ugyan úgy tekintjük a felekezeteket, mint a vallási érzelem- 
nek előzmények, egyéniségek, korok szerint különböző nyil- 
vánulásait, mint különféle alakjait annak, a mit egy nagy 
angol költő igen helyesen nevezett az indulattól, az áhítattól 
eltelt erkölcsiségnek — mert végre is ez a vallásnak leg- 
mélyebbre ható, lényegét leginkább megközelítő meghatáro- 
zása, — ha meggondoljuk, mondom, mindezt s ha továbbá 
részesei vagyunk ama meggyőződésnek is, hogy a hol köz- 
ügyről, a hol a közérzelemről, a hol a közvélemény nyo- 
mása sürgette intézkedésektől; közös állami lét igényelte 
rendszabályokról van szo, ott nem az az irányadó, a mi az 
egyes emberek meggyőződésében különválik, a mi pusztán 
egyéniségükhöz van mérve, hanem az, a mi őket össze- 
fűzi, egymáshoz vonzza, akkor abban, ha, nyilvános tárgya- 
lásokban és  eszméitekben felekezeti kérdések játszanak 
irányadó szerepet, csakugyan olyas valamit látunk, a mi 
felfogásunkkal, érzelmünkkel ellenkezik. Ha viszont úgy értel- 
mezik a felekezeti álláspont kárhoztatását, mint a mely meg- 
tagadja az ember jogát, küfön nézeteket táplálni, külön tör- 
téneti előzmények alapján érlelt meggyőződéshez ragaszkodni, 
vagy esetleg azt, a mit nevelése, a mit egész lélekállapota 
és vilagnézlete szerint igaznak tart, bizonyítani s hirdetni, 
sőt mint a mely megköveteli, hogy meggyőződését mellékes- 
nek tekintse, vagy eltagadja másokkal szemben, ha tehát a 
felekezeti szempontokról való lemondást, mint a merő közöny 
dicsőítését, mint a lelkiekben való semlegesség szükségét 


hirdetik, ez szintén oly szempont, a melyet helyesnek bizo- 
nyára senki sem fog ítélni. 

Másrészt, a mennyiben a katholikus egyház már elmé- 
leténél és jellegénél fogva külön igényeket támaszt az állam 
iránt, az e követelmények szelíd vagy engedékeny felfogását 
illetőleg természetes és a történet igazolása szerint okvetle- 
nül helyes, hogy mindazon kérdésekben, a melyekben a 
vallási "meggyőződésből fakadó mély érzelem megsértésének 
lehetősége fenforog, az állam a telhetőleg legszelídebb, a 
lehető legenyhébb alakban lépjen fel és hogy ha múlhatat- 
lannak tartja az egyház érdekeivel ellenkező saját létfelté- 
telei érvényesítését, azokat mintegy bársony keztyűvel érintse. 
a mi nem zárja ki azt, hogy a kezet, melyen a keztyű van, 
szilárd elhatározás vezesse és hogy erős idegekkel nyúljon 
feladatához. Ellenben a ki ez alatt azt érti, hogy a katho- 
likus egyház azért, mivel földöntúli tekintélyt követel magá- 
nak, ezen tekintélynél, tizennyolcz századon át kezelt hata- 
lomnál s viszontagságos múltjánál fogva jogot nyert volna 
másokkal szemben magasabbra helyezkedni, mint a hogy a 
mások lelkiismerete s egyenjogú igényei ezt megtörhetik, az 
a  korszellemmel s azon  szabadelvűséggel ellenkező állás- 
pontra helyezkedik, a melynek lényege az egyenjogúság, 
minden őszinte meggyőződésnek egyformán tiszteletben tar- 
tása, az állam minden tényezőjének pusztán az állam szem- 
pontjából egyenlő megítélése s jogokkal felruházása. 

Egyébiránt a felfogások ily ellentétes voltának lehető- 
ségét beláthatjuk, megérthetjük, ha azokat kellőleg elemez- 
zük és gyökerükig visszahatolunk. Így aztán fenforgásukból 
tisztába jöhetünk a felekezetek szereplésével és különösen 
hazánkban való jelentőségével. 

Ennek útja a történeti kutatás s az eredmények böl- 
csészeti "mérlegelése volna. Ez alkalommal azonban a fel- 
adat a maga teljességében alkalmasint túlhaladná erőmet, 
(ejtegetése talán a tisztelt hallgatóság türelmét is kimerí- 
tené; így csak egyes példákkal fogok felvilágosítására ipar- 
kodni s ha nem is eszközölhetem a megoldást, talán mód- 
jára utalhatok. 

Két évvel ezelőtt Londonban az ethikai társaság, mely 
előkelő írókból és tudósokból, nagy erkölcsi erőt képviselő 
egyénekből alakult magas színvonalon álló társaság, egy a 
jelenlegihez hasonló jellegű felolvasási sorozatot rendezett. 
E társaság nevét, ethikai jelzőjét onnan vette fel, hogy czéljául 
kitűzte a történetből, az államéletből a társadalmi intézkedések 


köréből mindazon szempontok kiemelését és köztudatra jut- 
tatását, a melyek az erkölcsiségnek a túlvilágiaktól eltérő- 
tekintetekből felekezeti és vallási külömbségek nélkül való 
terjesztésére alkalmasak és a melyek azon meggyőződésre 
vezetnek, hogy minden komoly társadalmi munka, megmér- 
hetetlen erkölcsi háttérrel és jelentőséggel bír és hogy az 
erkölcsiségnek minden akár az egyházi, akár a világi téren- 
eszközölt előhaladása közvetve tulajdonképen a vallási érzel- 
met is hatályosbítja és bar nem valamely különleges feleke- 
zeti irányzat túlsúlyra emelkedésére, hanem minden vallá- 
sosság közös becses elemének, az áhítatos áldozatkészségnek 
növekvésére s egyúttal azon valódi türelem terjedésére vezet, 
a mely nem a közönyösségben leli forrását, hanem annak 
elismerésében, hogy számos különböző út vezethet az üdvö- 
zülésre és hogy az, a mi a hitben becses, tulajdonképen 
nem látszólagosan közvetlen tárgya, hanem épen amaz 
indulat és indokok, a melyek az ismertről és kézzelfogható- 
ról a végtelen és az ismeretlen sejtelmére juttatnak el. Az 
etnikai társaság említett felolvasásainak első sorozata a 
különböző létezett és létező vallási rendszerekről szól és 
pedig a legnagyobb változatosságban. E felolvasások leg- 
feltűnőbb sajátságos vonása az, hogy nem egy szempontból 
lettek megbírálva a vallási rendszerek, hanem hogy a fenn- 
állók közül mindegyiknek tüzetes ismerője vagy kiváló hívője 
adta elő elveit, tanait, rendszerét. Az ó-kor már pusztán 
történeti mythologiáin kezdték az assyriaiaknak és babylo- 
niaknak  ékírásban  fenmaradt emlékem, a melyeket azok 
legalaposabb kutatói: Rawlinson kanonok és Boscawen fej- 
tegettek; majd China két vallási rendszerén folytatták a 
confucianismuson és a taoismuson, a melyet leghírnevesebb 
európai tanulmányozói: Léggé cambridge-i tanár és Balfour 
adtak elő; — sorban áttértek a buddhismusra és hinduis- 
musra, a melyekről Beái és a nagyhírű Sir Alfréd Lyall 
értekeztek; ezután a chinai és japáni jelenlegi vallási rend- 
szerek magyarázata következett, ottan működött hittérítők 
és más, azon tájakon hosszas időn át tartózkodott egyének 
részéről; a parsi vallás tanait ismertette utóbb  Dadabhai 
Narodji, a bombayi parsi egyházközség világi elöljárója; a 
sikh vallást, a mithraismust s a mohamedán tanokat külön- 
külön adták elő részletesen hivatott tudósok, míg a zsidó 
hit erkölcsi vonatkozásairól s újabbkori viszontagságairól 
Marks londoni rabbi tartott felolvasást. Az ősgermán pogány- 
ságról és a karácsonyi mythosokról is lelünk értekezésekre 


s így jutott a felolvasások sora a keresztyénségig, a mely- 
nek különböző  felekezetei képezték azután ismertetés és 
magyarázat tárgyait. Arra ugyan nem telt idő, hogy apróra 
fejtegessék mind a  kétszázhuszonhat felekezet tanait, a 
melyet a statisztikában igen lelkiismeretes angolok a keresz- 
tyénség kebelében felszámítanak: mindazáltal az ezek közül 
Angliában képviseltek minden jelentékenyebbikének egy-egy 
irányadó férfia mutatta be azon szellemi mozgalmat, a mely 
az illető egyház vagy felekezet híveit lelkesíti. A katholikus 
egyházról, ékesen szóló papja, Castelloe szólott igen tüzetesen 
két előadásban; a svedenborgianus egyház lelkésze, Child, 
kifejtette ennek rejtélyes tanait: majd az anglikanismus szer- 
vezetét és álláspontját magyarázta a nagyhírű Curteis kano- 
nok, az állami egyház egyik legelőbb bajnoka; az unitáriusok 
nevében Crosskey szólt, a birminghami unitárius egyház 
élén álló lelkész: a methodismusról igen érdekes előadást 
tartott Amos Sheldonné asszony, a methodistikus hagyomá- 
nyokban legtekintélyesebb családok egyikének sarja, majd 
az independensek amerikai és angol szövetségének elnöke. 
White Edward adta elő az independensek tanát; a quaker 
reformatiót Pollard ismertette, a baptisták  tanairól azok 
világi elnöke: Clifford szólt s ezeken kívül még a felekezetek 
s tanok hosszú sora képezte buzgó fejtegetés tárgyát. 

Mindenesetre rendkívüli és csodálatos jelenség ez, hogy 
egy és ugyanazon teremben a felolvasások egy és ugyan- 
azon körében, egy és ugyanazon közönség előtt, egész sora 
jelentkezzék a kitűnő, saját felekezeteik tanainak igazságától 
áthatott férfiaknak, hogy ezek feszélyezve ne érezzék magu- 
kat arra nézve, hogy egymás jelenlétében szabadon, tartóz- 
kodás nélkül adják elő nézeteiket külön, sokban ellentétes 
egyházaik múltjáról, jelenjéről, reményeiről; sőt, hogy nyu- 
godtan összeférjenek közös működésben olyanok, kik ezelőtt 
még csak száz évvel is egymást okvetlen csupán anathemá- 
val illethették volna. Rendkívüli ritka jelenség, magában is 
tanújele nemcsak a türelmességben való haladásnak, hanem 
egyszersmind azon kiváló komolyságnak és a fontosság ama 
méltánylatának. a melylyel Anglia a vallási kérdések iránt 
ma újólag érdeklődik és a mely lehetségessé teszi, hogy 
a felekezeti álláspontok ismertetése a felekezeteken kívül 
állókra nézve is majdnem oly jelentőségű, mint az illető 
felekezeteknek híveire nézve. 

Egyébiránt még egy mozzanatra kell a figyelmet fel- 
hívnom. Az említett felolvasók közül egyik-másik talán azon 


reményben vett részt a felolvasásokban, hogy lelkeket fog a 
saját hite részére hódítani; ez azonban kivételes eset volt; 
legtöbben ennek feltevését is visszautasították, mikor a szó- 
székre léptek s egészen nyíltan bevallották, hogy ők annak 
daczára, hogy saját nézeteiket helyeseknek tartják, hogy 
saját felekezetök hitétől nem tágítanak és a jövőben annak 
számára rendkívüli szerepet remélnek, mégis azon felfogást 
táplálják, hogy jövőben is fenn fognak maradni a különbsé- 
gek és eltérések a vallási nézletek terén és hogy ezen sok- 
szerűségnek ép oly fontos szerepe van az emberiség életé- 
ben, mint a minő fontos a nemzetek különvált léte, az egyes 
nemzetiségek különfejlődése a történet keretében, mindamel- 
lett, hogy az emberiség végczélját oly állapot képezi, a mely- 
ben összes tényezőinek, összes elemeinek, összes tagjainak 
teljes és tartaléktalan együttműködése majdan lehetővé válik, 
természetesen csupán teljesen eszményi körülmények közt, belát- 
hatlanul távol jövendőben. Igazolva volna e nézet által a feleke 
zetek szaporodása és szétvállása, s tagadhatatlan, hogy van- 
nak feltételek, a melyek mellett ez czélszerű, sőt üdvös lehet. 

Nálunk nem következett be az egyházi szervezetek ily 
szétforgácsolása. Mindenesetre nem érdektelen tehát azt vizs- 
gálni, mi okozta másutt a felekezetek nagy számát, mi 
nálunk a tömörebb alakulatok fenmaradását: továbbá vajjon 
kivánatos-e vagy sem, hogy a jelenlegi keretben megmarad- 
jon nálunk a felekezetek szervezete, vagy vájjon nem volna-e 
czélszerűbb oly állapot, mint a minőnek képét egyrészt a 
szabad Anglia, másrészt az állami élet és szellemi fejlődés 
ellentétes sarkán levő Oroszország nyújtja? 

Tagadhatatlan ugyanis, hogy két nép az. a melynek 
körében buján tenyésznek a különféle felekezetek, újra meg 
újra szétválnak különböző irányokban, új és új egyházi 
szervezetekben. Az egyik az angol-szász nép Angliában és 
Amerikában, a másik az orosz nép Oroszországban. Csak- 
hogy e kettő között a hasonlatosság csak külső és hogy 
kellőleg megérthessük, még egy harmadik, tőlünk távol eső 
ország képét kell felidéznünk, mely talán kulcsot fog szol- 
gáltatni e jelenségek magyarázatára. Még egy nép, vagy 
nem is nép, hanem birodalom volt az — a mieinktől távol 
eső korszakban, — a melyben számtalan felekezet kelet- 
kezett; ezek azonban nem felekezeteknek, hanem különféle 
vallásoknak, különféle egyházaknak nevezték magukat, ámbár 
valójában nem volt köztük nagyobb eltérés, mint a minő 
ma nyilvánul a felekezetek közt. E tünemény észlelhető 


ugyanis a régi római történet császári korszakának második 
és harmadik évszázadaiban. Eltekintve a különféle philoso- 
phiai iskoláktól és a különféle mystikus tanoktól, a melyek 
körül a híveknek rejtélyes kis csoportjai kerültek össze, akkor 
is a keresztyén egyház kebelében magában egyik felekezet, 
vagy a mint egymást nevezték: haeresis a másikat követte, 
üldözte, akkor is számtalanok voltak az eltérések, a melyek- 
ben a hagyomány nyilatkozott, a melyet azonban minden 
esetben a megváltóra és az apostoli korra vezettek vissza 
azok, a kik magukat közvetlen követőknek, közvetlen ortho- 
dox hívőknek hirdették A különféle irányok, a különféle 
egyházak, a különféle schismák és felekezetek egymással 
összeütköztek, igénybe vették — megannyian kisebb-nagyobb 
mértékben a világi hatalom kardját és az élet küzdelmeiben 
lassankint csekély számra apadtak le, lassankint egy pár 
főiránylatban megállapodtak, a  metaphysikai és erkölcsi 
gondolatok főtámpontjai szerint csoportosulva, míg a többi 
elveszett, elenyészett. (Csakhogy ez iránylatok nem voltak 
képesek nyugodtan egy és ugyanazon állam keretében meg- 
élni, hanem tűzzel-vassal pusztították egymást és az ered- 
mény az lőn, hogy a kelet és nyugat azon szétválását, a 
mely már világi tekinteteknél fogva is bekövetkezett, az egy- 
házi érzelem és tanok tekintetében való szétválással mélyí- 
tette és orvosolhatatlanná tette azon űrt, a mely már régóta 
fennállott a görög metaphysikai és a római jogi és erkölcsi 
világnézlet között: így a keresztyénségnek azon töredékei, a 
melyek a birodalom hagyományaitól végkép elszakadtak. 
Egyptomban, Syriában, Abyssiniában, Indiában, talán Chiná- 
ban is, mint egészen jelentéktelenek, a többi keresztyénség- 
gel sem művelődési, sem emberszerető művekben többé 
egyátalán kapcsolatban sem álló kis csoportokká törpültek 
el és asztak össze. E körülmények azt eredményezték, hogy 
a nemes góth nemzetet mint arianust üldözték a frankok, 
üldözték a burgundok, üldözték az elgörögösödött rómaiak, 
mig végre az egyházzal együtt a nemzetet is tökéletesen 
kipusztították. Az lőn az eredmény, hogy Angliában végre 
a kelta és angolszász elem nemcsak nyelvi és nemzetiségi 
tekintetben, hanem már a legrégibb időktől fogva a húsvéti 
szertartások és a húsvét időpontjának meghatározása körül 
kifejlődött szokásokban is egymással ellentéteseknek mutat- 
koztak, hogy az ír egyházat, a szentek ez egyházát, elnyomta 
a római egyház, melyet Bonifácz terjesztett és hirdetett mint 
apostol Angliában. 


Itt látjuk először a felekezetek keletkezésének, elszapo- 
rodásának és egyszersmind küzdelmének jelenségét. Termé- 
szetes, hogy azok. a melyek végre diadalmaskodtak és a 
világi hatalom kardját a maguk kezébe kerítették, mindig 
megtagadták azt, hogy felekezeteknek tekintessenek; a római 
egyház magát katholikusnak, egyetemesnek hirdette, a nyu- 
gati római birodalom emlékei alapján s példájára: hiszen 
úgy vélekedett, hogy hivatkozhatik azon mondásra, hogy 
«securus judicat orbis terrarum», minthogy az orbis terra- 
rum alatt csakugyan nem a világgömböt, hanem csak azt 
a kört értette, melyet kardja hegyével saját magának Európá- 
ban vonni bírt. A görög egyház magát orthodoxnak, igaz- 
hívőnek és igaztanúnak nevezte és ennek folytán szintén 
egész ridegen, mint kizárólagosan jogosult foglalt állást és 
helyet a keleten. A felekezeti elnevezést, a többi vallási 
nézetekkel bárminő szempontból való egyenlősítést tehát a 
lehető legnagyobb felháborodással  visszautasították MNyuga- 
ton és Keleten egyaránt és saját elvöknek, hogy «in neces- 
sariis unitas, in dubiis libertas, in omnibus charitas», csakis 
az első tételét, t i. az unitas tételét fogadták el magokra 
nézve, míg a charitast, a könyörületességet és az ember- 
szeretet tanát, a mely mindenkire és mindnyájára vonat- 
kozott, félreismerték annak következtében, hogy — mint emlí- 
tettem — a világ körét csupán a saját látkörük határára 
szorították. 

Európa majdnem ezer éven keresztül más feladatokkal 
volt elfoglalva, semhogy az egyház tanainak vizsgálatába, 
semhogy az egyház tanainak általában a beavatottak körén 
kívül álló részletes fejtegetésébe bocsátkozhatott volna. Az 
egyházi tanokkal való foglalkozás egy aránylag szűk körnek 
maradt fentartva, mely szük kör lassankint egy vagy más 
minőségben a katholikus egyház rendkívül szívós és egyszers- 
mind rendkívül változékony szervezetébe lett felszíva Ennek 
daczára azonban még e szűk körben is folyton eltérések 
merültek fel. csakhogy az egyházi hatalom világi kardjától 
való félelem következtében ezek nem vallási, hanem bölcsé- 
szeti felekezetek nevezetét fogadták el. A XVI században 
Pál apostolnak egyik régi tana ismét újra és nagy mérték- 
ben érvényesülni kezdett: egy régi tan, a mely egyes 
spiritualistikus körökben mindig életben maradt, a mely 
azonban a nagy közönség előtt hosszú időn keresztül rejtve 
látszott lenni. Az apostolnak a hit által való igazulásról 
szóló tana alapján ugyanis már Szent Ágoston megkülönböz- 


teti a hívőknek látható tömegét, a külső egyházat és meg- 
különbözteti a valódi, a belső egyházat, így a láthatatlan 
egyházat, a lelkek egyházát, azt, a melyet a hit, a meg- 
győződés kapcsol össze, szembe helyezte a látható egyházzal, 
a mely csak külső tevékenységen, külső munkákon és for- 
mákon alapul. A látható és láthatatlan egyház ezen különb- 
sége, a mely egy lényeges alapvető keresztyéntan, mert 
a meggyőződésnek és a hitnek feltétlen becsessége elismerésén 
és egyszersmind az isteni kegy jelentőségének benső elfoga- 
dásán nyugszik, ezen tan mélyen megrendítette a lelkeket, a 
mikor a reformatió alkalmával mind az ó-kor ismeretkörének 
felélesztése, mind az egyház fennálló visszaéléseivel szemben 
a lelkiismeret tiltakozása előtérbe nyomult Európaszerte és 
innen az, hogy úgy Luther mint Calvin művében, valamint 
az anglikán egyházban a külső szakadás pillanatától fogva 
egyszersmind megkezdődött azon nagy munkálkodás, a mely 
a belső továbbfejlődés és haladás műveiben folyton nyil- 
vánult. 

Az anglikán egyház eredetileg egyszerűen a királynak 
követelményéből indult ki, abból, hogy a pápai souverainitás, 
a pápai suprematia az angol király jogállását nem feszélyez- 
heti, hogy a souverainitás vallási kérdésekben is nemzeti 
és a királyt illeti, mint a nemzet fejét; de ennél nem állott 
meg az angol reformatió, hanem csakhamar összeköttetésbe 
jutott a continensnek azon tanával, a mely a római egyház- 
nak részben szertartásos, részben dogmatikai tételeivel való 
visszaélés következménye és ezek ellen való tiltakozásként 
merült fel. Innen az, hogy a protestáns egyházak, annak 
daczára, hogy mindegyikök a körülményekhez képest, a 
melyek közt keletkezett, némileg eltérő jelleggel és tanokkal 
fejlődött ki, már igen korán egymással kapcsolatba jutottak, 
kapcsolatba jutottak annak daczára, hogy nem lévén képesek 
a kor türelmetlenségéből teljesen kivetközni, néha egymással 
egyszersmind ellentétbe, nemcsak helyes versengésbe, hanem 
majdnem végleges üldözés állapotába kerültek. Mindazonáltal 
ép azért, mert lényegileg mindegyik más államban, más 
nemzet körében, más történelmi alapon alakult és fejlődött: 
Németországban az ágostai hitvallás közvetlenül az első. a 


Luther-féle reformatió alapján — Francziaországban és a 
Svájcz nagy részében a Calvin-féle tanok és szervezet 
alapján — a Svájcz egy részében a Zwingli-féle közvetítő 


nézetek alapján, a melyek később a református egyház egyik 
színezetébe átmentek. — majd későbben Hollandiában a refor- 

mata egyháznak ismét egy némileg más árnyalattal, bár 
tanok tekintetében teljesen azonos köre mellett, Skócziában 
egy különálló, ámbár a genfivel mindig a legszorosabb kap- 
csolatban álló felfogás révén — Knox kezdeménye és 
a skótoknak nemzeti sajátságai következtében — Angliában 
mint már említettem, maga az anglikán vallás, vagy mint 
magát nevezni szokta és a mint nevet mai napig is büszkén 
emlegeti, az angol katholikus egyház alapján megannyian 
mégis egymással kapcsolatban, egymással barátságban halad- 
tak tova; és e külön egyházi szervezetek nem a felekezetek 
nevét, a mely e korban haeretikusnak, vagy legalább is 
gyanúsnak tünhetett volna fel, hanem a confessiók: hit- 
vallások nevét fogadták el ott, a hol magukat teljesen egy- 
séges egyházaknak nem tekintették. 

Angliában azonban épen azért, mivel az angol refor- 
matió aránylag a legfokozatosabb és legkisebb lépésekben 
eszközölt volt, egy ettől eltérő fejlődés történt és így követ- 
kezett az, hogy a nonconformity a szervezetben a hivatalos 
egyháztól való eltérés, az angol országos protestantismustól 
lassankint elterelő lépéseken és felfogásokon alapuló szervez- 
kedés alakuljon, melynek eredménye volt azután számtalan 
felekezet az angol protestantismus körén belül, a melyek 
mindegyike az elismert, létező alakzatokat holtaknak, saját 
magát a hívők, a lelkek tulajdonképeni benső egyházának 
vallotta 

Az angol protestáns, illetőleg, a mint magát nevezi, 
az anglikán katholikus egyház eredetileg, a mint már emlí- 
tettük, pusztán a fejedelem souverainitása és a pápai supre- 
matia visszautasítása tanában vált el a római katholicis- 
mustól, majd közelebbi érintkezésbe jött Edward király alatt 
a continentalis és skót protestantismussal, de ennek daczára 
mindig mint nemzeti és pedig mint kizárólagos nemzeti egy- 
ház kívánt szerepelni. Ezzel szemben a protestáns tanok 
alapját képező szabad kutatás és egyéni meggyőződés esz- 
méje, a láthatatlan egyház eszméje, a látható és külső 
szervezetben megtestesült egyház eszméjével szemben tagadta, 
hogy merőben azon minőség, hogy valaki angol, már jó 
keresztyénné, illetőleg jó protestánssá, már a valódi lát- 
hatatlan egyház tagjává tegye. És innen a puritanis- 
mus kifejlődése, az independensek szervezetének megálla- 
podása, a mely egyáltalában nem ismeri el a világi 
hatóságnak bárminő egyházi térre vonatkozó intézkedése 
jogosultságát. Egy lépessel tovább, a baptista tanhoz jutunk, 

úgy a mint az Angliában a XVII században nyilvánult. 
A baptisták már nemcsak abban láttak nehézséget, hogy 
valaki azért legyen az egyház tagja, mivel egy bizonyos 
társulathoz vagy egy bizonyos politikai kötelékbe tartozik, 
hanem már abban is nehézséget láttak, hogy valaki egy 
egyháznak tagja legyen a nélkül, hogy teljes öntudattal 
számot legyen képes magának adni azon egyház tanairól és 
hitéről, és ép azért a kisdedeket és gyermekeket az egyház 
körébe felvenni egyáltalában nem akarták. Még egy további 
lépés vezetett pl. a guaeker tanhoz, azon tanhoz, mely már 
egyáltalában semminemű egyházi szervezetet sem akar elis- 
merni, a mely egyáltalában a láthatatlan egyházat akarta 
folyvást életben tartani, a mely a hívek mindenkori össze- 
jövetelében új és új isteni inspiratió szükségességét, új és új 
meggyőződés keletkezésének  múlhatatlanságát vitatta, és a 
mely ép azért minden állandó egyházi szervezet végleges és 
elvi ellentétese gyanánt kívánt szerepelni. Csakhogy evvel 
természetesen nem akadhatott meg a folyamat. E kiválás- 
nak minden fokán, minden új felekezet szervezkedése, meg- 
állapodása alkalmával egy-egy új határozott tantétel, egy-egy 
új, ha nem is dogma. — mert e szót nem volna helyes 
használni —, de egy-egy új határozott hittétel, formula lett 
megállapítva. És a ki csak a szabad meggyőződésben, ki 
csupán a hitben, a ki csupán az egyéni nézetben, a ki 
csupán az esetleges, a pillanatnyi, a világi gondokon túl 
emelő lelkesedésben látja a vallási nézetek vagy az egyházi 
összetartozás érdekeinek jogosultságát, az bárminő új con- 
fessiót. ha azt szó szerint veszi, hosszasan, állandóan a 
magáénak nem tekinthet. Minden felekezet, hogy úgy mondjam, 
egy-egy lelkesedést kitörésben vált ki az előzők köréből s 
állapodott meg külön szervezetben, de mindegyik azután 
lassankint maga is, ha az életben szerepelni akart, ha hívei 
az életben egymással állandóan összeműködni törekedtek, ép 
az emberi czélok világi volta és korlátoltsága szempontjából 
kénytelen volt magának mintegy határozott külső szervezetet 
adni, megkövesedni és úgy ürügyet szolgáltatni azoknak, a 
kik a lelkesedés egy új rohamában esetleg némileg eltérő 
felfogást vagy nézeteket tápláltak, hogy újra kiváljanak. Innen 
az új felekezetek folytonos keletkezése, folytonos kiválása a 
régiekből, a láthatatlan egyház folyvást újra meg újra meg- 
testesítésének törekvése, a mely szükségkép csak tökéletlenre 
vezethet, mert minden emberi, tényleg külső kifejezésre jutó 
mű tökéletlen az eszmével, tökéletlen a művész, tökéletlen 


12 


a hívő lelkesedésével szemben: innen az, hogy századról- 
századra, nem, évtizedröl-évtizedre. sőt egyes korszakokban 
mondhatni évről-évre új kiválások, új  szervezkedések tör- 
téntek, hogy a múlt század közepén a methodismus jelen- 
sége egyszerre ellepte az anglikán egyházat és százezreket, 
milliókat kivezetett annak köréből, a kik előbb nyugodtan 
és minden lelkiismereti furdalás nélkül ott maradtak volt. 
Innen az. hogy azután a  svedenborgianusok, mystikusok 
számos különböző fajai, hogy pl. magában a skót egyházban 
„az egyházi szervezet tekintetében más nézetnek Chalmers 
meggyőződése és vezérlete nyomán mind kiváltak addigi 
szervezetökből, mind új szervezetet állapítottak meg, sőt hogy 
pl. ma szemeink előtt egy mozgalom indult meg. a mely 
tulajdonkép nem is dogmatikus alappal bír, a mely tulajdon- 
kép az elfogadott felekezeti köröktől csakis eljárásának mód- 
jára nézve különbözik és a mely ma már mint valóságos 
központosított egyház lép fel az «üdv hadserege» képében. 

Ez tehát a felekezetek alakulásának egyik folyamata 
a Nyugaton, ott, a hol mindenek előtt a szabadságot tekintik 
bármely haladás feltételének. 

A Keleten és Északon mást látunk. Ott a szabadság 
fogalma a vallási téren is majdnem megfoghatatlan, majdnem 
ismeretlen. 

A hagyományhoz, a régihez, a tekintélyeshez, a meg- 
szokotthoz, a múltban megtestesített eszményhez való ragasz- 
kodás az, a mely az egyeseket, a mely a tömegeket egyedül 
képes lelkesíteni, egyedül képes vezérelni, a régi jó idők. az 
elmúlt tökély hagyományai azok. melyek ott balzsamot 
öntenek a lelkekbe. nem a jövő reményei. Innen az, hogy, 
minthogy egyrészről minden egyház és minden felekezet 
szükségképen határozott külső formák közt kell, hogy szer- 
vezkedjék, de másrészt minden egyház és minden felekezet, 
a mely él, mégis a hívek, a hozzátartozók meggyőződésében 
lassankint. ha észrevétlenül is, átalakul, a múlthoz való 
ragaszkodás, a múlt hagyományainak tisztelete arra vezeti 
az embereket, hogy ott, a hol a valóságos, az intézménynek 
megfelelő átalakulás is bekövetkezett, ez ellen tiltakozzanak, 
a régi formákhoz ragaszkodjanak annak daczára, hogy e 
régi formák régi értelmüket elvesztették. Innen a felekeze- 
teknek lényegileg másnemű jellege a keleti egyházban, innen 
az, hogy a legnagyobb felekezet, hogy a raskolnikok tulaj- 
donkép onnan indulnak ki. hogy, minthogy a szentírásnak 
egy új nyomtatott kiadása készült, melyben az előbbinek 

nyomdahibáit kijavították és evvel együtt, ennek megfelelőleg 
némely már az orosz egyház előtt is túlságosan előítéletesnek 
látszó szertartást is megszüntettek vagy megváltoztattak, a 
népnek egy nagy része ebben egy haeretikus újítást, ezen 
egészen természetes, múlhatatlan saját tisztasága érdekében, 
okvetlen működésében egy veszedelmes eltérést látott a régi 
tantól, a régi hagyománytól. Oroszországban a nép nagy 
tömegében a ragaszkodás a  nyomdahibákhoz is, mint a 
vallási érzületnek egy lényeges  alkateleme, egy lényeges 
része szerepelt; készek voltak számosan a legnagyobb szen- 
vedéseket is kiállani, inkább vértanúsággal is szembenézni, 
semhogy ily merőben lényegteleneknek vagy valóban szük- 
ségeseknek látszó módosításokat elfogadjanak, semhogy elis- 
merjék, hogy az orthodoxia, bármiben, még egy betű magya- 
rázatában is megváltozhassak, és ezután ennek megfelelőleg 
ismét újabb és újabb felekezetek, nem a tökéletesebb meg- 
győződés, nem a magasabb rendű remények, vagy általánosabb, 
felvilágosultabb felfogás nevében, hanem egyszerűen a régihez 
való ragaszkodás nevében váltak ki, váltak ki egyszersmind 
a betű szerinti értelmezés eltéréseiben, de oly eltéréseiben, 
melyeket nem mint újításokat, hanem a melyeket mint a 
legrégibb korra, a tulajdonképi orthodox hagyományra való 
visszatérést jellemeztek. Itt tehát a felekezeti életnek egy 
egészen más légkörével, egy egészen más indokával talál- 
kozunk. Az autokratia birodalmában épen oly kevéssé lehet- 
séges az orthodoxiát változatlanul fentartani, mint a szabadság 
hazájában ; a felekezetek alakulásának törvénye, hogy a lelki- 
ismeret a külső szervezetet áttöri, ugyanaz itt is, csakhogy 
a meggyőződések nem előre, hanem visszafelé fejlődnek, 
hogy a haladásé helyett az atavismus tüneményei tolulnak 
előtérbe. 

Hazánkban ismét ezektől egészen elütő jelenségeket 
látunk: nálunk a reformatió több központból indulván ki, 
több felekezet terjedt el mindjárt kezdettől fogva sokkal 
nagyobb békében, sokkal csekélyebb versengés mellett, mint 
bárhol a külföldön. A magyar természetnek, mondhatnám 
geniusnak politikai téren oly gyakran és oly fényesen igazolt 
sajátságai a vallási téren is kifejezést nyertek. A magyar 
természetnek visszahökkenése a szélsőségektől, megmaradása 
a középúton, az alkotmányos jogfolytonosság iránti előszere- 
tete a vallási történet terén is tapasztalható. A politikai 
történetben sem találkozunk Magyarországon absolutistikus 
mozgalommal, a mely a magyar nép kebeléből indult volna 

ki. Úgy a mint evvel igenis találkozunk majdnem minden 
idegen népnél, Dániában, Németországban.  Francziaországban 
és Angliában is: nem találkozunk szűkkeblű aristokratikus 
törekvéseknek népszerűségével, mint a külföldi történet számos 
korszakában. Nem találkozunk a demokratiát demagógiává 
sülyesztő törekvésekkel sem; a magyar történet mindig azt 
mutatja, hogy a nép széles körei érzékkel bírtak azon 
alkotmányos felfogás iránt, a mely a hatalmakat a különféle 
társadalmi osztályokban szétosztva kedvelte, a mely a jogok- 
ban való részeltetésből nem akarta kizárni egyik társadalmi 
osztályt sem. Ép így a vallás terén. A magyar vallási tör- 
ténetben, magyar földről nem találjuk még a katholikus 
egyház kebelében sem az ultramontanismus merev theoriajá- 
nak keletkezését. A hol ezt Magyarországon látjuk, mindig 
idegen földről származott csira volt, a melyet itt valósággal 
életre kelteni tulajdonkép sohasem voltak képesek. Másrészt 
a protestantismus körében sem találjuk soha mélyen meg- 
gyökerezve azon betűhöz ragaszkodó orthodoxiát, a mely a 
német és angol protestáns államegyházaknak időnként jellemző 
tulajdonságuk volt és a mely arra vezette őket, hogy saját 
protestáns testvér - felekezeteiket saját keblükben meg nem 
tűrték, hogy azokat folyvást kiközösítették és üldözték. 
Magyarországon ott, a hol szabadon intézkedhetett és akkor, 
a mikor szabadon intézkedett az állam saját sorsáról, illető- 
leg intézkedhettek a hívek és az egyházak saját tanaik ter- 
jesztéséről, saját szervezetökről és saját eljárásukról, mindenütt 
egy bizonyos türelmességet, nem közönyösséget, hanem a 
testvériség és közremunkálkodás elismerését találjuk. Találjuk 
a négy vallás elismerését Erdélyben már igen régóta, találjuk 
az evangélikus és református felekezetek egyenlő elismerését 
és testvéries közreműködését egymással Magyarország területén. 
Egyik sem vált tulajdonkép a szó szoros értelmében állam- 
egyházzá. Közös, hatalmasabb ellenségük lévén, közös el- 
nyomatás ellen kellett küzdeniök és a mi őket mindig kitün- 
teti Európa összes protestáns egyházai közt, e közös elnyomatás 
elleni küzdelem mellett nem kövesedtek meg és nem csonto- 
sodtak meg soha annyira, hogy maguk üldözőkké váltak 
volna, hogy maguk a gyöngébbeket elnyomni, kizárni töre- 
kedtek volna. 

De ezért meg is lelték jutalmukat: meglelték abban, 
hogy lényeges, nagy felekezeti mozgalmak, melyek szétrepesz- 
téssel fenyegették volna az egyházak keretét és szervezetét, 
Magyarországon és Erdélyben be nem következtek; meglelték 

abban, hogy mindig úgy értelmezték tanaikat, hogy azok 
keretében a közveleménynyel bárminő összefüggésben levők, 
egyháziak és világiak, előhaladottabb és hátra maradottabb 
nézetűek, el tudtak helyezkedni; hogy a láthatatlan egyház 
híveinek nem volt szükségök itt a látható egyház ellen til- 
takozni, hogy az egyéni meggyőződésnek nem volt szüksége 
és nem volt alkalma külön kiválni és magát szembe állítani 
mások hitével és mások nézetével; s mindezt a nélkül, hogy 
lemondtak volna tanaikról, a nélkül, hogy bármikor meg- 
engedték volna, hogy azokba oly elemek vezettessenek be, 
melyek végre is meghamisították volna azokat, meg is tudták 
annyira egyeztetni a szabadság követelményeit fennállásuk 
rendjének követelményeivel, hogy ép e szabadság alapján a 
hazai közvélemény legszélesebb köreiben gyökeret tudtak 
verni és haladhattak az egyházi és világi elemek testvéries 
közreműködése mellett. Sőt nem lelhetett bárki okot arra 
sem, hogy tőlük elbúcsúzzon, hogy kénytelen legyen azt 
mondani, hogy az ő törekvéseinek, eszméinek, hogy az ő 
felfogásainak addig, míg — mi végre Magyarországon mindig 
és mindenütt megvolt — lényeges vonásokban történeti 
alapon állott, ezen egyház és vallás meg nem felel, hogy 
kénytelen legyen körükből kilépni. Épen így történeti volt a 
magyar politika fejlődése és a történeti szempontok folyvást 
szemmel tartása tette lehetővé az alkotmány megőrzését, 
lassankint demokratikussá válását a nélkül, hogy bárhol 
nyílt szakadásnak kellett volna bekövetkezni. Történeti alapon 
fejlődtek és szervezkedtek és maradtak tehát a protestáns 
egyházak Magyarországon és ép e történeti alaphoz való 
ragaszkodásban rejlik záloga annak, hogy a jövőben is 
képesek lesznek feladataiknak megfelelni, és hogy nem fog- 
nak bárkit arra kényszeríteni, hogy merőben írott betűre 
vagy dogmára, vagy egyéni nézetre hivatkozva, egységüket, 
történeti szakadatlanságukat megrontsa. 

És ha ebben nyerték a jutalmat, azt hiszem, hogy 
ebben bírják egyszersmind zálogát a jövő fejlődésnek, bírják 
zálogát annak, hogy virulni és gyarapodni fognak mindig, a 
míg hívek maradnak azon elvhez, mely eddigi működésükön 
mindig végig vonult, azon elvhez, hogy a testvériség hir- 
detésének legjobb módja az, ha az ember cselekedeteiben 
mutatkozik testvérnek, azon elvhez, hogy végre is a szeretet 
vallásának leginkább az felel meg, a ki a felebaráti szere- 
tetet és türelmességet valóban gyakorolja azon mértékig, a 
melyben más az ő őszinte meggyőződését respectálja a 

nélkül, hogy ezért lemondana oly elvekről, a melyeket saját 
múltjára és saját magaviseletére nézve  mellőzhetetleneknek 
tekint. 

Ezen meggyőződésben azt hiszem, hogy a jövő Magyar- 
ország nem újonnan alakuló, nem a létező keretből kiváló 
felekezeteké, hanem a fennállóké, a melyek a «felekezet» 
nevét is büszkén elfogadhatják és ebben sértést nem lel- 
hetnek, mert a felekezet mindig annyit jelent, mint fél, és 
felek nélkül az egész és összes és kerek igazság elérésére 
soha remény sem lehet. 


